Interna navodila, ki jih sprejmejo institucije in uradi Evropske unije, vsekakor ne morejo v nobenem primeru zakonito določati pravil, ki bi odstopala od hierarhično nadrejenih določb, kot so določbe Kadrovskih predpisov in predpisov, sprejetih za izvajanje Kadrovskih predpisov.

V zvezi s tem iz besedila člena 56, drugi odstavek, Kadrovskih predpisov jasno izhaja, da uradniki funkcionalne skupine AST v nazivih od AST 5 do AST 11 nimajo pravice do nadomestila ali osebnega prejemka za nadurno delo.

Uradnik se za izpodbijanje sprejetja odločbe, s katero je bil zgolj zaradi njegovega napredovanja v naziv AST 5 in nato v naziv AST 6 ukinjen pavšalni prejemek za nadurno delo, ne more sklicevati na razlago internega navodila institucije, ki naj bi bila v nasprotju s samim besedilom splošnih določb Kadrovskih predpisov.

Kar zadeva pavšalni prejemek za nadurno delo iz člena 56 Kadrovskih predpisov, drugi in tretji odstavek te določbe izrecno izključujeta uradnike funkcionalne skupine AD in funkcionalne skupine AST z nazivi od AST 5 do AST 11 iz kakršne koli pravice do nadomestila ali osebnega prejemka za morebitno opravljeno nadurno delo ter ne določata nobene izjeme v zvezi z naravo izvajanih nalog ali običajnostjo opravljenega nadurnega dela. Zato uradnik ne more utemeljeno trditi, da ta omejitev ne velja za uradnike – kot so vozniki – ki običajno opravljajo nadurno delo, tako da bi ti lahko ohranili ugodnost v zvezi s pavšalnim prejemkom za nadurno delo med vso kariero in neodvisno od njihove razvrstitve v naziv.

V zvezi s tem iz skupne razlage prvega, drugega in tretjega odstavka člena 56 Kadrovskih predpisov izhaja, da je zakonodajalec uradnike želel zaščititi pred kakršno koli obveznostjo, da opravijo pretirano število delovnih ur, pri čemer ohranijo ugodnost nadomestila ali osebnega prejemka za opravljeno nadurno delo le uradniki, ki so na lestvici nazivov najnižje razvrščeni in zato prejemajo nižje osebne prejemke kot drugi kolegi, ki imajo zlasti zaradi svojega staža višji naziv in osebne prejemke.

Poleg tega se s Prilogo VI h Kadrovskim predpisom v zvezi s kompenzacijskim dopustom in plačilom dela preko polnega časa izvaja člen 56 Kadrovskih predpisov, z njo pa sta, v mejah, navedenih v tem členu, določeni tudi oblika in znesek prejemka, ki ga je mogoče dodeliti uradnikom funkcionalne skupine AST/SC z nazivi od SC 1 do SC 6 in funkcionalne skupine AST z nazivi od AST 1 do AST 4. Niti iz Priloge VI h Kadrovskim predpisom niti a fortiori iz člena 3 navedene priloge ni mogoče sklepati o kakršnem koli odstopanju od načela iz člena 56 Kadrovskih predpisov, ki bi bilo v korist uradnikov funkcionalne skupine AST z nazivi od AST 5 do AST 11.

V vsakem primeru ugodnosti v zvezi s pavšalnim prejemkom za nadurno delo ni mogoče razširiti na druge kategorije uradnikov kot tiste, ki jih izrecno opredeljuje člen 3 Priloge VI h Kadrovskim predpisom. Določbe, ki so podlaga za pravico do finančnih prejemkov, je treba namreč razlagati ozko.

(Glej točke 65 in od 67 do 70.)

Sodišče prve stopnje: sodbi z dne 18. septembra 2003, Lebedef in drugi/Komisija, T‑221/02, EU:T:2003:239, točka 38, in z dne 15. julija 2004, Valenzuela Marzo/Komisija, T‑384/02, EU:T:2004:239, točka 104;

Sodišče za uslužbence: sodba z dne 7. oktobra 2009, Pappas/Komisija,F‑101/08, EU:F:2009:137, točka 65.